รัฐเร่งสนับสนุนอุตฯก่อสร้างในต่างประเทศ สร้างรายได้เข้าไทย
ผู้แทนการค้าไทย ร่วมกับแบงก์รัฐสนับสนุนอุตสาหกรรมก่อสร้างในต่างประเทศ หวังสร้างรายได้กลับไทยนับแสนล้าน
17 ม.ค. 2553

ผู้แทนการค้าไทย ร่วมกับแบงก์รัฐสนับสนุนอุตสาหกรรมก่อสร้างในต่างประเทศ หวังสร้างรายได้กลับไทยนับแสนล้าน
นายเกียรติ สิทธีอมร ประธานผู้แทนการค้าไทย กล่าวว่า ผู้แทนการค้าไทย ร่วมกับธนาคารกรุงไทย ธนาคารเพื่อการนำเข้าและส่งออกแห่งประเทศไทย (ธสน.) และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) จัดตั้งคณะทำงานช่วยเหลือเอกชนด้านอุตสาหกรรมก่อสร้างที่ประสบปัญหาในต่างประเทศ โดยกำหนดประเทศเป้าหมายที่จะเข้าไปช่วยเหลือผู้ประกอบการ 6 ประเทศ คือ อินเดีย เวียดนาม บรูไน บาห์เรน ตะวันออกกลางและแอฟริกา เพื่อเป็นตลาดหลักที่จะส่งเสริมให้เอกชนเข้าไปลงทุน ร่วมลงทุนหรือรับจ้างก่อสร้างสิ่งอำนวยความสะดวกและสาธารณูปโภคพื้นฐาน วิธีการนี้มั่นใจว่าจะช่วยสร้างรายได้เข้าประเทศนับแสนล้านบาท ล่าสุดภาคเอกชนไทยมีแนวโน้มที่จะได้รับคัดเลือกให้เป็นผู้รับงานก่อสร้างบ้านจัดสรรในประเทศบาห์เรน วงเงิน 5 หมื่นล้านบาท ซึ่งอยู่ระหว่างเจรจา
นายเกียรติ กล่าวว่า รัฐบาลพยายามสนับสนุนให้เอกชนไปพัฒนาอสังหาริมทรัพย์ในต่างประเทศ โดยกำลังเจรจาขอพื้นที่ที่เมืองฮานอย ประเทศเวียดนาม เพื่อให้เอกชนไทยไปสร้างหมู่บ้านจัดสรร ซึ่งเป็นหมู่บ้านของผู้มีรายได้น้อย รวมทั้งมีโอกาสสูงมากในประเทศอินเดีย โดยโครงการที่ได้ดำเนินการไปแล้วในส่วนของประเทศอินเดียมีมูลค่ากว่า 7-8 หมื่นล้านบาท ซึ่งเป็นการบุกเบิกโดยลำพังของเอกชน แต่ขณะนี้ทางรัฐบาลจะเข้าไปช่วยอย่างเต็มที่ แต่อุปสรรคที่สำคัญคือการต้องจ่ายค่าธรรมเนียมในการใช้บริการจากสถาบันการเงินที่ค่าบริการแพงมาก เช่น ในตะวันออกกลาง ซึ่งหากจะเข้าไปลงทุนก็ต้องใช้บริการของสถาบันการเงินในประเทศนั้น ๆ ซึ่งคิดค่าธรรมเนียมที่สูง หากรัฐบาลสนับสนุนให้ธนาคารของรัฐทั้ง 3 แห่ง เข้าไปช่วยเหลือด้วยการหาพันธมิตรจากสถาบันการเงินของประเทศนั้นๆ จะเป็นอีกทางหนึ่งที่สนับสนุนเอกชนไทยให้ลดต้นทุนในส่วนนี้ลงได้